[{"text_idx": "#000000", "text": "Cyrraedd \u2018Machlud\u2019 prosiect senglau Sywel Nyw"}, {"text_idx": "#000001", "text": "Bydd Sywel Nyw yn rhyddhau ei ddeuddegfed sengl mewn 12 mis ddydd Gwener yma, 7 Ionawr."}, {"text_idx": "#000002", "text": "\u2018Machlud\u2019 ydy enw\u2019r sengl ddiweddaraf, ac olaf, o\u2019r gyfres sydd wedi gweld Sywel Nyw yn rhyddhau un sengl newydd bob mis dros y flwyddyn ddiwethaf."}, {"text_idx": "#000004", "text": "Ar ddechrau 2021 fe osododd her i\u2019w hun i ryddhau sengl newydd pob mis dros y flwyddyn, gan gyd-weithio gydag artist arall cyfarwydd ar bob un."}, {"text_idx": "#000006", "text": "Gwestai ychydig bach yn wahanol sydd gan Sywel Nyw ar gyfer y sengl olaf, sef ei alter ego Lewys Wyn, ac efallai bod hynny\u2019n briodol wrth gloi prosiect mor uchelgeisiol."}, {"text_idx": "#000007", "text": "\u201cY bwriad efo hon odd jyst sgwennu \u2018wbath weddol commercial, poppy, \u2018wbath weddol syml\u201d meddai Lewys Wyn am y sengl ddiweddaraf."}, {"text_idx": "#000008", "text": "\u201cMa hi\u2019n dwyn dylanwad gan bobl fel Frank Ocean. Ma Machlud yn gallu cyfeirio at sawl peth hefyd. Machlud ar y prosiect ac ar y flwyddyn neu machlud ar gyfnod penodol.\u201d"}, {"text_idx": "#000009", "text": "Wrth ryddhau\u2019r sengl olaf o\u2019r gyfres, mae Sywel Nyw hefyd wedi cyhoeddi y bydd albwm sy\u2019n cynnwys y 12 trac yn cael ei ryddhau ar 21 Ionawr hefyd."}]